C'est la vie (שיר של ח'אלד)

"C'est la vie" (מילולית: "אלה החיים") הוא שיר מ-2012 של זמר הראיי האלג'יראי ח'אלד שהפיק המפיק המרוקאי-שוודי רדוואן ושוחרר ב-Division AZ של יוניברסל מיוזיק. השיר הוא דו-לשוני, הבתים הם בערבית אלג'יראית והפזמון החוזר בצרפתית.

 מצעדים 
השיר נחשב לקאמבק של ח'אלד בצרפת לאחר היעדרות של שלוש שנים מהמצעדים. השיר יצא ביולי 2012, נכנס למצעד הסינגלים הצרפתי במקום ה-30 וטיפס עד למקום הרביעי. השיר הגיע לעשירייה הראשונה גם במצעדים בבלגיה וסלובקיה, צעד גם במצעדים בהולנד, רומניה, שוודיה ושווייץ וזכה להשמעות ברדיו בקנדה. C'est La Vie מכר למעלה ממיליון עותקים באירופה, 1.8 מיליון עותקים במזרח התיכון ובצפון אפריקה, ולמעלה מ-4 מיליון עותקים ברחבי העולם. האלבום שבו יצא השיר הגיע למקום ה-5 במצעד האלבומים הרשמי של צרפת, ובשנת 2013 הגיע הסינגל לפלטינה של איגוד תעשיית ההקלטות הבלגי.

 גרסאות כיסוי 
 גרסת מארק אנתוני 
ב-2013 הזמר האמריקאי מארק אנתוני הקליט גרסת סלסה לשיר בשם "Vivir Mi Vida" (מילולית: "לחיות את חיי") לאלבום האולפן שלו "3.0". את הגרסה הפיק סרחיו ג'ורג' והיא הוקלטה ב-The Hit Factory Criteria במיאמי, פלורידה. אנתוני ביצע אותה בהופעה חיה בטקס פרסי המוזיקה הלטינית של "בילבורד| לשנת 2013. הקליפ, בבימויו של קרלוס פרז מ-Elastic People, יצא ב-10 בספטמבר 2013. "Vivir Mi Vida" זכה בפרס הגראמי הלטיני לשנת 2013 לאלבום השנה והיה בחמשת המקומות הראשונים במצעד השירים הלטיניים בארצות הברית במשך 51 שבועות. בנוסף הגיע למקום הראשון בקולומביה, למקום השני בספרד, ולמקום ה-16 במקסיקו. באלבום של אנתוני נכללה גם גרסת פופ לשיר עם הלחן המקורי של ח'אלד. ב-2017 ג'ניפר לופז, אשתו לשעבר של אנתוני, ביצעה גרסת כיסוי לשיר ב-"Spotify Session" שלה כמחווה לאמו המנוחה, חמותה לשעבר. נכון לדצמבר 2025, הקליפ לגרסה של אנתוני לשיר זכה ליותר מ-1.2 מיליארד צפיות ביוטיוב.

 ה' מלך 
הזמר הישראלי גד אלבז הוציא בינואר 2013 גרסת קאבר לשיר בשם "ה' מלך", כדואט אמונה עם אביו, הזמר בני אלבז. הגרסה של אלבז משלבת מילים בעברית ובצרפתית, אך הנוסח אינו קשור למילות השיר המקוריות של ח'אלד, אלא כולל תוכן דתי. בנוסף הוציא אלבז גם גרסה בעברית בלבד. "ה' מלך" הפך ללהיט בישראל ובקהילות יהודיות דתיות ברחבי העולם. נוסח הפזמון החוזר זהה לשירו של יוסף קרדונר בעל אותו השם:

ה' מֶלֶך,

ה' מָלַך.

ה' ימלוך

לעולם ועד.

 ה' מלך 2.0 
ב-2016 חבר אלבז חבר לראפר החסידי ניסים בלאק והקליט איתו גרסת ראפ לשיר, שנקראה "ה' מלך 2.0" כדי להבדילה מהגרסה המקורית של אלבז.

הראפ של ניסים הוא באנגלית, ומשלב אלמנטים של "גרסת 1.0" של השיר. גם גרסה זו היא דו-לשונית עם מילים בעברית ובאנגלית, אך ללא המילים בצרפתית מהגרסה המקורית של אלבז. גרסה זו של השיר הצליחה יותר מהראשונה, ולוותה בקליפ שהפיק דניאל פינקלמן ובו אלבז וניסים רוקדים על רקע קו הרקיע ורחובות ניו יורק.

 גרסת עלי בי 
ב-2017 הראפר ההולנדי עלי בי הוציא את הסינגל "Voy a Bailar", עיבוד לשיר של ח'אלד עם אלמנטים מתוך הקאבר הלטיני "Vivir Mi Vida" של מארק אנתוני. עלי בי הוסיף לשיר גם ראפ בהולנדית ובסינגל השתתפו גם בוף, רולף סאנצ'ז ורדוואן. השיר הגיע למקום ה-9 במצעד ההולנדי השבועי, ולמקום ה-55 במצעד ההולנדי השנתי.

 בתרבות הפופולרית 
השיר הפך ללהיט באינדונזיה המוסלמית, לאחר שב-2017 קמפיין פוליטי מקומי השתמש בשיר "Kobarkan Semangat Jakarta", שהתבסס על "C'est la vie" ו-"Hashem Malach", אך מבלי לתת קרדיט לאף אחת מהגרסאות. הקמפיין הביא לפופולריות של הגרסה הצרפתית של חאלד ושל הגרסה העברית של אלבז בטוויטר באינדונזיה.

הגרסה הספרדית "Vivir Mi Vida" של מארק אנתוני הושמעה ב-12 באוגוסט 2023 באצטדיון רוג'רס סנטר בטורונטו לפני משחק של טורונטו בלו ג'ייז נגד שיקגו קאבס, במהלך טקס לכבודו של שחקן הבלו ג'ייז חוזה באוטיסטה.

קישורים חיצוניים

 הערות שוליים 

קטגוריה:סינגלים בהוצאת יוניברסל מיוזיק גרופ
קטגוריה:סינגלים בהוצאת סוני מיוזיק לטין
קטגוריה:זוכי פרס גראמי הלטיני להקלטת השנה
קטגוריה:סינגלים מ-2017
קטגוריה:שירים בספרדית
קטגוריה:שירים שהופקו על ידי רדוואן
קטגוריה:שירים מרובי שפות
קטגוריה:סינגלים מ-2013
קטגוריה:סינגלים מ-2012
קטגוריה:שירים בעברית
קטגוריה:שירים בצרפתית
קטגוריה:שירים בערבית